Povzetek revizijskega poročila  
Pravilnost dela poslovanja Občine Mirna Peč

Računsko sodišče je revidiralo pravilnost dela poslovanja **Občine Mirna Peč** v letu 2022. Cilj revizije je bil izrek mnenja o pravilnosti poslovanja Občine Mirna Peč v letu 2022 v delu, ki se nanaša na pripravo proračuna in zaključnega računa proračuna občine ter izvrševanje proračuna občine, prodaje nepremičnega premoženja in oddaje prostorov v najem, javna naročila pri investicijskih odhodkih, tekoče transfere nepridobitnim organizacijam in ustanovam, zadolževanje ter ustanovitev javnega zavoda v okviru občinske uprave.

Računsko sodišče je o pravilnosti dela poslovanja Občine Mirna Peč v letu 2022 izreklo negativno mnenje, ker občina ni poslovala v skladu s predpisi ter pogodbenimi določili, v naslednjih primerih:

* poročilo o doseženih ciljih in rezultatih za leto 2022 ni popolno; pri plačilu obveznosti iz proračuna ni upoštevala zakonskih plačilnih rokov;
* menjavo nepremičnin je izvedla na podlagi metode neposredne pogodbe, čeprav za to ni bil izpolnjen pogoj; pri menjavi nepremičnega premoženja in oddaji poslovnega prostora v najem ni imenovala skrbnika pravnega posla oziroma ga ni določila v pogodbi; namero o sklenitvi neposredne pogodbe za oddajo učilnice v najem je objavila le 2 dni pred sklenitvijo pogodbe; 6 uporabnikov je oprostila plačila uporabnine v znesku 560 EUR in jo plačala namesto njih; v računu je določila rok za plačilo dela razlike kupnine, ki je bil daljši kot 30 dni od izdaje računa;
* v proračunu za leto 2022 je zagotovila za 122.927 EUR premalo sredstev za prevzete obveznosti preteklega leta; v 3 primerih ni poskrbela za podaljšanje roka izvedbe del v pisni obliki; od izvajalca ni pridobila finančnega zavarovanja za odpravo napak v garancijskem roku, končno situacijo za izvedbo del pa mu je plačala še pred primopredajo del; pri plačilu 12 računov oziroma začasnih oziroma končnih situacij ni upoštevala zakonskega plačilnega roka;
* ni imela sprejetega lokalnega programa za kulturo za obdobje 4 let; 5 javnih razpisov ni vsebovalo vseh obveznih sestavin; predsednica in članica komisije za izvedbo postopka javnega razpisa na področju športa v letu 2021 nista podpisali izjave o prepovedi interesne povezanosti; 3 javnih razpisov ni objavila oziroma izvedla v tekočem letu, ampak šele leto pozneje; v objavi javnega razpisa na področju kulture v letu 2022 ni določila meril za ostale projekte društev na področju kulture, ki ne sodijo v redno ljubiteljsko kulturno dejavnost, ter načina njihove uporabe; strokovna komisija za razpisno področje Kulturne prireditve ni opravila strokovnega pregleda popolnih vlog na podlagi meril, določenih v javnem razpisu na področju kulture v letu 2022 in razpisni dokumentaciji; v javnem razpisu na področju socialnega varstva v letu 2020 za programe organizacij, društev, združenj in zvez, ki imajo svoj sedež izven območja občine, ni določila načina uporabe meril in njihovega pomena; 6 izvajalcem športnih programov, 2 izvajalcema kulturnih programov in 13 izvajalcem socialnega varstva dodeljenih sredstev v skupnem znesku 14.889 EUR ni izplačala v predvidenem roku; 2 izvajalcema športnih programov, izvajalcu kulturnega projekta in 2 izvajalcema na drugih področjih delovanja je izplačala sredstva v skupnem znesku 17.349 EUR brez izvedenega javnega razpisa oziroma javnega poziva; 2 prejemnikoma je izplačala sredstva v skupnem znesku 11.513 EUR ne da bi z njima sklenila pogodbi o dodelitvi sredstev; na svetovni splet ni posredovala vseh dokumentov iz javnih razpisov na področju športa, kulture in socialnega varstva ter javno dostopnih informacij javnega značaja iz 4 pogodb o sofinanciranju oziroma dodelitvi javnih sredstev brez razpisa;
* od 2 javnih zavodov, katerih ustanoviteljica oziroma soustanoviteljica je, podatkov o stanju zadolženosti na dan 31. 12. 2022 ni pridobila pravočasno;
* ustanovila je javni zavod brez pravne subjektivitete kot organizacijsko enoto občine, pri čemer pa ni ravnala v skladu z javnofinančnimi predpisi.

Računsko sodišče je Občini Mirna Peč podalo **priporočila** za izboljšanje poslovanja, ni pa zahtevalo predložitve odzivnega poročila, saj je občina med revizijskim postopkom, kjer je bilo mogoče, sprejela ustrezne popravljalne ukrepe za odpravo razkritih nepravilnosti oziroma ukrepe, ki bodo zmanjšali možnost nastajanja istovrstnih nepravilnosti v prihodnje.

Ljubljana, 24. septembra 2024